# Dénes Oszkár

(Magyarkeszi, 1891. máj. 8.–Trento, Olaszország, 1950. júl. 2.): színész. Hivatalnoki pályáját elhagyva 1919-ben filmszínész lett. 1921-ben a Belvárosi Színházban lépett színpadra, majd a Jardin de Paris, a Royal Orfeum és a Király Színház tagja lett. 1922-től 1924-ig az Unió Rt. színházaiban – Blaha Lujza, Király – 1924-ben a Papagáj Kabaréban szerepelt. 1924-ben a berlini Cabaret der Komiker tagja volt. Ezt követően ismét a Royal Orfeumban lépett fel, 1929–30-ban a Király Színházban játszott. 1930-ban Lipcséből indult világkarrierje. Feleségével, Bársony Rózsival majd az egész világot beutazta Ábrahám-operettekkel. 1936–1937-ben még fellépett Bp.-en a Royal és a Városi Színházban. Dénes különös kupléival, egyéni humorával, meglepő táncaival lett a közönség kedvence, de táncoskomikusi szerepkörben is sikere volt. F.Sz. Popinell (O. Straus: A balga szűz); Teddy London (Zerkovitz B.: Eltörött a hegedűm); Miki gróf (Ábrahám P.: Viktória); Blazsek II. (Ábrahám P.: 3:1 a szerelem javára); Bajusz Pista (Ábrahám P.: Júlia); Musztafa bej (Ábrahám P.: Bál a Savoyban).