# Pártos Dezső

(Bp., 1886. dec. 5.–?): színész. A SzAk-t 1907-ben végezte el, s Miskolcon kezdte pályafutását. 1908–09-ben Temesvárott játszott. 1909-től 1925-ig a Magyar, 1926-tól 1932-ig és 1933–34-ben, ill. 1935–36-ban a Király Színház tagja volt. 1935-ben a Fővárosi Operett-, a Magyar, a Városi, 1936-ban a Royal, a Városi, 1937-ben a Magyar, a Víg-, a Városi, 1938-ban a Royal, 1938–39-ben az Andrássy, 1939-ben az Erzsébetvárosi Színházban juttatták feladatokhoz. A Színészkamarának tagja volt, amely csak 1944-ben zárta ki. Pályája kezdetén prózai jellemszerepeket játszott, majd operettekben kisebb-nagyobb szerepeket formált meg. F.Sz. Garamvölgyi Aladár (Jókai M.–Hevesi S.: Az új földesúr); Rád János (Bíró L.: Sárga liliom); Sir James (Youmans–Caesar: Mersz-e Mary?); A császár (ifj. J. Strauss–Nagypál B.: Kék Duna).