# Tolnay Klári; Rózsi

(Bp., 1914. júl. 17.– ): színésznő. 1934-ben a Vígszínház fedezte fel, melynek 1946-ig tagja volt. Ekkor két évre a Művész Színházhoz szerződött. 1948–49-ben a Vígszínház társig.-ja, 1950 óta a Madách Színház vezető művésze. 1934-től kezdve számos m. játékfilm főszerepét játszotta el. Kezdetben naivaszerepeket formált természetes, látszólag eszköztelen játékkal. A komolyabb feladatokban bontakozott ki színes egyénisége, játékossága, gazdag érzelemvilága. Tragikus, modern hősnői mindig pátosztól mentesek. Tiszta érzelmű és értelmű játéka a m. színészet nagy egyéniségei közé emeli. Kossuth-díjas (1951, 1952), érdemes (1950) és kiváló művész (1954). F.Sz. Françoise (Deval: Francia szobalány); A mostohalány (Pirandello: Hat szerep keres egy szerzőt); Eurydike (Anouilh); Szonya (Dosztojevszkij–Baty: Bűn és bűnhődés); Lizzie (Sartre: A tisztességtudó utcalány); Nóra (Ibsen); A királyné (Hugo: Ruy Blas); Blanche (Williams: A vágy villamosa); Julika (Molnár F.: Liliom); Irina (Csehov: Három nővér); Arkagyina (Csehov: Sirály); A hercegnő (Scribe: Egy pohár víz); Mrs. P. Campbell (Kilty: Kedves hazug); Giza (Örkény I.: Macskajáték); Nő (Arbuzov: Kései találkozás); Alexandra, Beatrix, Maria Dominica (Molnár F.: A hattyú); Maude (Higgins: Maude és Harold); Ethel Thayer (Thompson: Aranytó). – Ir. Kőháti Zs.: T. K. (1979); Párkány L.: T. K. egyes szám első személyben (1988).

TOLNAY KLÁRI – Arkagyina (Csehov: Sirály)