# Gulyás Dénes

(Bp., 1954. márc. 31.– ): énekes (tenor). 1973–78-ban a Zak-n tanult Kutrucz Évánál és dr. Sípos Jenőnél. 1978-tól az Operaház ösztöndíjasa, 1979-től magánénekes. Rinuccio (Puccini: Gianni Schicchi) szerepében mutatkozott be. 1981-ben debütált a Carnegie Hallban, majd a nagy amerikai operaházakban, Houstonban, Dallasban, San Franciscóban. 1982-ben négy évre szerződtette a New York-i Metropolitan, ahol az olasz énekes szerepében mutatkozott be R. Strauss A Rózsalovag c. operájában. Vendégszerepelt Hamburgban, a milánói Scalában, Genovában és Bonnban, Bartók Cantata profanájának szólistájaként Párizsban és Amszterdamban. Számos operalemez főszerepét énekli. A lírai tenor szerepek avatott tolmácsolója. Rendezéssel is foglalkozik (Gounod: Rómeó és Júlia). 1979-ben Parmában, 1981-ben a philadelphiai Pavarotti énekversenyen I. díjat nyert. Liszt Ferenc-díjas (1983), érdemes művész (1985). F.Sz. Ferrando (Mozart: Così fan tutte); Don Ottavio (Mozart: Don Giovanni); Tamino (Mozart: A varázsfuvola); Első fogoly (Beethoven: Fidelio); Ernesto (Donizetti: Don Pasquale); Nemorino (Donizetti: Szerelmi bájital); Oronte (Verdi: A lombardok); Alfred (Verdi: Traviata); Herceg (Verdi: Rigoletto); Gabriele Adorno (Verdi: Simone Boccanegra); Rómeó (Gounod: Rómeó és Júlia); Rodolphe (Puccini: Bohémélet); Tom Rakewell (Sztravinszkij: The Rake‘s Progress).

GULYÁS DÉNES Kukely Júliával – Fenton (Verdi: Falstaff)