# Budanovits Mária

(Szabadka, 1884. aug. 12.–Bp., 1976. máj. 7.): énekesnő (mezzoszoprán). Maleczky Bianka és Anthes György növendékeként kitüntetéssel végzett a Zak-n, majd Mme Cahier tanítványa volt. 1914-ben debütált az Operaházban Verdi A trubadúr c. művének Azucena szerepében. 1915–1954 között a dalszínház egyik vezető énekese, elsősorban Verdi, Wagner, Bizet, Erkel műveinek avatott tolmácsolója. Kiemelkedő sikert aratott Az álarcosbál, A végzet hatalma (Verdi), a Gioconda (Ponchielli) főszerepeiben. Respighi Láng c. operájának Endoxia szerepét sikerrel énekelte a mű mo.-i bemutatóján. Oratórium énekesnőként is hírnévre tett szert. Érdemes művész (1951), az Operaház örökös tagja. F.Sz. Gertrudis (Erkel F.: Bánk bán); Ortrud (Wagner: Lohengrin); Fricka (Wagner: A walkűr); Delila (Saint-Saëns: Sámson és Delila); Carmen (Bizet).