# Osváth Júlia

(Rákospalota, 1908. febr. 15.– ): énekesnő (szoprán). Pályája kezdetén Lichtenberg Emil együttesében szerepelt, kezdetben karénekesnőként, később szólistaként. 1929-ben a Palestrina Kórus, 1930-ban a Mátyás-templom szólistája. 1933-ban a Zak-n egy tanév alatt három évfolyamot végzett el, majd magánúton tanult tovább Palotai Árpád növendékeként. Az Operaház 1935-ben szerződtette, Gara Mária (Erkel Ferenc: Hunyadi László) szerepében debütált. 1937-ben Salzburgban az Ünnepi Játékok során Toscanini vezényletével énekelte Az Éj királynőjének szerepét (Mozart: A varázsfuvola). Mozart-énekesnőnek indult, elénekelte az összes Bp.-en játszott Mozart-opera főszerepét. Sikerrel vendégszerepelt Bécsben, Ostendében, Bukarestben, Moszkvában, Leningrádban. Gazdag repertoárja a Mozart-operák szopránszerepeitől Verdi és Wagner művein át Csajkovszkij- és Erkel-operákig terjedt. Neve összeforrott a Grófné (Mozart: Figaro házassága) és a Tábornagyné (R. Strauss: A rózsalovag) szerepével. Kossuth-díjas (1949), érdemes (1950) és kiváló művész (1951). F.Sz. Manon (Massenet); Masenka (Smetana: Az eladott menyasszony); Erzsébet (Verdi: Don Carlos); Desdemona (Verdi: Otello); Tatjana (Csajkovszkij: Anyegin); Éva (Wagner: A nürnbergi mesterdalnokok); Violetta (Verdi: Traviata); Musette (Puccini: Bohémélet); Melinda (Erkel F.: Bánk bán).

OSVÁTH JÚLIA