# Sugár Jenő; Salgó

(Marosvásárhely, 1907. márc. 21.–Ramat Gan, 1979. okt. 12.): színész. 1925-ben kezdte pályáját. Első sikereit dr. Ferenczi Gyula székelyföldi társ.-ának táncoskomikusaként aratta. Kellemes megjelenésű, jó humorú színész volt. A negyvenes évek elején munkaszolgálatra vitték. Közben azonban módja volt fellépni a kolozsvári Zsidó Színházban. 1948 tavaszáig a kolozsvári Magyar Színház tagja volt, 1949–1971 között pedig a nagyváradi színházban játszott. 1971-ben Izraelben telepedett le, ahol haláláig az izraeli m. színtárs. tagja volt és számos darabot rendezett. Pályája során több színházi cikket írt az izraeli m. nyelvű sajtóban. F.Sz. Miska (Szirmai A.: Mágnás Miska); Harrison (Jacobi V.: Leányvásár); Dragotin Péter (Lehár F.: Cigányszerelem); Mujkó (Huszka J.: Gül Baba); Miska főpincér (Kálmán I.: A csárdáskirálynő); Gardner tiszteletes (Shaw: Warrenné mestersége).