# Pesti Drámaíró Egyesület

1835. nov. 29-én alakult meg. A hat fiatal író – Garay János, Kunoss Endre, Szabó Dávid, Szigligeti Ede, Tóth Lőrinc, Vajda Péter – a m. történelem romantikus, eredeti művekben történő dramatizálására szövetkezett. Kiadásukra Heckenast Gusztáv vállalkozott a Magyar történeti színművek sorozatában, ahol Tóth Lőrinc Vatája (1836) és Garay Jánostól az Árbocz (1837) jelent meg. A Pesti Magyar Színház megnyitása és a színházpolitikai elvek polarizálódása miatt a Pesti Drámaíró Egyesület hamar elvesztette szerepét; jelentősége egyes tagjainak drámaírói munkásságán mérhető le.