# Ditrói Mór; Himmelstein

(Kolozsvár, 1851. okt. 5.–Bp., 1945. febr. 16.): színész, rendező, színházigazgató. Pesten egy időben volt a Színészeti Tanoda növendéke és a bölcsészettudományi kar hallgatója (1871–1874). 1874-ben a kolozsvári színháznál kezdte pályáját. 1880-ban Krecsányi Ignác kassai társ.-ához került, ahol rend.-ként is dolgozott. 1881-ben a Népszínház tagja volt, a következő évadot ismét Krecsányinál töltötte Debrecenben. 1883–1885 között Szegeden volt művezető, majd két évig Jakab Lajosnál Nagyváradon, Sopronban, Székesfehérvárott, majd Szabadkán dolgozott. 1887-ben megalakította a Thália Színészszövetkezetet, de ugyanebben az évben meghívták a kolozsvári színház élére. Működéséhez fűződik a színház egyik fénykora. 1891-ben Magyar Ciklust rendezett, majd 1894–95-ben Shakespeare-ciklust mutatott be. Itt nevelte fel azt a kiváló együttest, amelyből több színészt szerződtetett 1896-ban a Vígszínházhoz, amelynek ő lett a műv.-i ig.-ja. Legendás társ.-ával új korszakot nyitott a m. színészet történetében. Kemény, nem mindig finom modorú rend.-i módszerrel alakította ki az ún. vígszínházi stílust, melynek lényege: átélésre és őszinteségre törekvő, sallangmentes, tökéletesen összehangolt színészi játék. Minden produkció színrevitelében aktívan részt vett, de nevét nem engedte szerepeltetni a színlapon. 1916-ban nyugalomba vonult. 1917–18-ban Bárdos Artúrt segítette a Belvárosi Színházban, s 1921-ben rendezett is itt. 1922-ben a Renaissance, majd a Magyar Színházban működött. Nyugdíját az infláció semmivé tette: 1926-ban trafikengedélyt kapott a kultuszkormánytól. Ditrói nevéhez fűződik a Vígszínház Színésziskolájának megalapítása, amely 1903-tól (1917-ig Ditrói igazgatásával) az Országos Színészegyesület Színészképző Iskolája néven működött. 1902–1922 között az Országos Színészegyesület ügyvezető elnökeként, majd alelnökeként is tevékenykedett. F.M. Komédiások (visszaemlékezés, 1929). – Ir. Mészöly T.: Színház a század küszöbén (1986).

DITRÓI MÓR