# Károlyi Lajos; Németh

(Miskolc, 1819–Bp., 1891. dec. 21.): színész, színigazgató. 1839-ben lépett a pályára. Drámai és jellemszínész volt, rendezett is. Elsőrangú vidéki igazgatóként működött. Hosszabb ideig sikerrel szerepelt nagyobb vidéki városokban. 1866-tól 1881-ig váltakozva Miskolcon, Pécsett, Székesfehérvárt vezetett társulatokat; 1882-től 1884-ig előbb Szatmáron, majd Nagybányán, ill. Tiszaújlakon volt. 1886-tól 1890-ig a Nemzeti Színház pénztárosaként szolgált. F.Sz. Zsiga (Szigligeti E.: A cigány); Miller (Schiller: Ármány és szerelem). Felesége Makfai Mária (Kaposvár, 1840–Bp., 1918. nov. 26.) 1856-ban lett színésznő Latabár Endrénél, és férjével együtt szerepelt, 33 évig működött a pályán. Fia: Károlyi Árpád (Miskolc, 1858. márc. 29.–?) 1876-ban Lászy Vilmosnál Kassán, majd apja társulatában játszott. 1886-tól a Nemzeti Színház gondnoka volt.

M.A. 1840–41: Kolozsvár; 1843: Győr; 1844–46: Szeged, Temesvár, Kolozsvár; 1847: Győr, Kecskemét, Arad, Gócs; 1848: Kassa; 1851–52: Győr; 1853: Kolozsvár; 1857–59: Miskolc, Eger; 1859–60: Arad, Szeged; 1860–64: Kassa, Debrecen, Miskolc; 1864–65: Arad. Igazgatóként: 1850: Miskolc; 1854–55: Kolozsvár.