# OMIKE Művészakció

(1939–1944): 1939-től, a Színház- és Filmművészeti Kamara megalakulásától a zsidó származású színházművészek nagy része nem lehetett színház tagja, megélhetésük veszélybe került. Az Országos Magyar Izraelita Közművelődési Egyesület a Pesti Izraelita Hitközség Wesselényi utcai Goldmark termében rendszeres színházi és operaelőadásokra kapott engedélyt. Az OMIKE Művészakció ig.-ja dr. Bánóczi László, műv.-i vez.-je Bálint Lajos, Nagy György és Szabolcs Ernő. Az egy. tagjai között volt Pártos Erzsi, Rajna Alice, Rosthy Magda, Simon Zsuzsa, Vidor Ferike, Gellért Katalin, Bartos Gyula, Mányai Lajos, Rott Sándor, Somlár Zsigmond, Sarkadi Aladár. Az operatagozat karmestere volt Fischer Sándor, Weiner László, Pallós Tivadar, énekesei: Ladányi Ilona, Relle Gabi, Spiegel Annie, Herendi Manci, Ernster Dezső, Ney Dávid. Klasszikus művek és elnémított zsidó szerzők – Szomory Dezső, Szép Ernő, Molnár Ferenc, Bródy Sándor – szerepeltek műsoron. A megnyitó előadás 1940. jan. 8-án volt, Madách Imre Mózeséből adtak elő részleteket. A német megszállás után a színház engedélyét bevonták. – Ir. Füzesi R.: Színház az árnyékban (1991).