# Tordy Géza

(Bp., 1938. máj. 1.– ): színész, rendező. Pályáját 1956-ban kezdte Kaposvárott, 1957-ben Szegedre szerződött. 1959-től A Magyar Néphadsereg Színháza, ill. a Vígszínház tagja lett, 1963–1967 között a Madách Színház, 1967 óta ismét a Vígszínház tagja. Párhuzamosan 1985-től 1988-ig rend.-je, 1988-tól 1990-ig főrend.-je a veszprémi Petőfi Színháznak. 1982 óta tanít a SzAk-n. Kitűnő jellemábrázoló, drámai ereje, sajátos lírája és humora romantikus és modern hősök megformálásában egyaránt jól érvényesül. Az alakok belső feszültsége válik láthatóvá játékában, melyet a közvetlen érzelmi hitelesség, az indulatok igazsága vagy szinte vad, mégis kontrollált szevedélye jellemez. Számos filmben és televíziós filmben nyújtott sikeres alakítást. Kossuth-díjas (1991), Jászai Mari-díjas (1970, 1977), érdemes (1980) és kiváló művész (1988). F.Sz. Edgar (Sh.: Lear király); Desmoulins (Büchner: Danton halála); Puck (Sh.: Szentivánéji álom); Simon (Weingarten: A nyár); Pisti (Örkény I.: Pisti a vérzivatarban); Salieri (Shaffer: Amadeus); Luka (Gorkij: Éjjeli menedékhely); Willy Loman (Miller: Az ügynök halála); Max Pollack (Allen: Lebegő fénybuborék); Lear király (Sh.). F.R. Molnár F.: A doktor úr; Chase: Barátom, Harvey; Csehov: Cseresznyéskert; Süskind: A nagybőgő; Szomory D.: Györgyike, drága gyermek.

TORDY GÉZA – IV. Károly (Hernádi Gy.: Királyi vadászat)