# Beleznay Kert

19. sz.-i mulatóhely Pesten (ma: Rákóczi út 7–9.). 1787-től a gr. Beleznayak birtoka volt. A család kihalása után az egyemeletes kastélyt fogadósok bérelték, és tömegszórakoztató célokra használták. 1828-ban színháztermet alakítottak ki, kb. 200 néző számára. Balla Károly társ.-a először szept. 28-án játszott itt. Hároméves szerződés alapján 1831-ig léptek föl m. vándortárs.-ok. 1831-ben szabadtéri aréna épült a kertben, máj. 12-én volt a megnyitó. A későbbi években zenekarok és daltárs.-ok (pl. a Magyar Énekestársaság) szórakoztatták a közönséget, az épületet 1891-ben bontották le. – Ir. Rexa D.: Magyar színtársulatok Pesten 1831-ben (Tanulmányok Budapest múltjából II., 1933, 63–72.); Gundel I.–Harmath J.: A vendéglátás emlékei (1982).