# Kaczvinszky János

(?, 1818–Bp., 1880. máj. 13): színész, színigazgató. 1838-ban Nagyváradon Pály Eleknél kezdte a pályát, majd Kassán és Kolozsvárott töltött több évadot. 1857-ben szerződtette a Nemzeti Színház, melynek 1875-ig volt a tagja. Két alkalommal (1839-ben, ill. 1851–1853 között) igazgatásra is vállalkozott. Nemcsak drámai színész volt, hanem kiváló operaénekes is, aki jelentős szerepet játszott az opera vidéki népszerűsítésében. Ügyes, jó mozgású, szép hangú, természetes eszközökkel dolgozó művész volt. F.Sz. De Nevers gróf (Meyerbeer: Hugenották); Szepelik (Erkel F.: Báthori Mária); Sparafucile (Verdi: Rigoletto); Gróf Luda (Delavigne: XI. Lajos); Biberach (Erkel F.: Bánk bán); Kabul (David: Lala Roukh); Polonius (Thomas: Hamlet); Benvolio (Gounod: Rómeó és Júlia); Cselebi (Erkel F.: Brankovics György). Felesége: Bartók Eszter (?–Mátyásföld, 1899. aug. 2.): énekesnő (alt), táncosnő. 1834-ben kezdte a pályát. Lánya: Kaczvinszky Amália (?, 1847–?): kardalnok volt a Nemzeti Színházban.

M.A. 1841–44: Kassa, Kolozsvár; 1844–45: Szeged, Nagyvárad, Kolozsvár; 1846–47: Szeged, Pécs; 1847: Győr, Arad; 1848: Kolozsvár, Kassa; 1854–55: Nagyvárad, Debrecen; 1855–57: Arad, Nagyvárad; 1856: Szatmár. Igazgatóként: 1839: Nagyvárad; 1851–54: Kolozsvár.