# Komjáti Károly; Komjáthy

(Bp., 1896. márc. 8.–Bp., 1953. júl. 3.): zeneszerző, karmester. A Zak-n végzett, Weiner Leó és Kodály Zoltán tanítványa volt. 1922-ben a berlini Staatsoper korrepetitora. Hazatérte után a nagyváradi és a kolozsvári színház karmestere, 1932–1934 között Ausztriában és Németországban dirigált. 1934-től a Király Színház karmestere, 1936–1942 között a Pódium Írók Kabaréja zenei vezetője, 1943–44-ben a Kamara Varieté karmestere volt. 1945 után a Pódium Kabaré zenei vezetője, 1949-től zeneiskolai tanár. Több operettet, szimfóniát, vonósnégyest, számos kísérőzenét és sanzont komponált Emőd Tamás, Harmath Imre, Innocent v. Ernő, Zsoldos Andor, Balassa Emil verseire. Miniatűr operákat is szerzett a kabarék számára. F.M. Kóristalány (1918); Pillangó főhadnagy (1918); Éjjeli tangó (1932); Antoinette (1937); Ipafai lakodalom (1949). – Ir. Kellér D.: Fogom a függönyt (1986).