# Tájszínház

(1987): mivel 1985-től az új profilú és vezetésű Szabadkai Népszínház egyre kevésbé töltötte be addigi, nemcsak Bácskában és Bánátban, hanem Baranyában és Szlovéniában is folytatott rendszeres tájolási küldetését, ezért felmerült egy állandó vajdasági tájszínház megalakításának gondolata. Két színész, Kovács Frigyes és Venczel Valentin Topolyán a Művelődési Központ támogatásával kamarajellegű tájszínházat alapított. Elképzelésük szerint a tájszínház évi 2 bemutatót és bemutatónként 15–20 előadást tartott volna. Mindössze egyetlen bemutatóra került sor: Schwajda György Himnusz, rend. Kovács Frigyes. Néhány előadást követően megszűnt ez a fontos szerepet betölteni hivatott vállalkozás. – Ir. Tájszínház születik (Magyar Szó, 1987. 9., 10.); Bartuc G.: Tájszínház – vándorszínház (Magyar Szó, 1987. 11., 17.); Gerold L.: Himnusz (Híd, 1987. 12.).