# Berg Ottó

(?, 1895–Bp., 1974): karmester. Zenei tanulmányait a Zak-n végezte. Pályafutását a Medgyaszay Színházban titkárként kezdte, majd 1919-ben mint korrepetitort szerződtette az Operaház Kerner István főzeneig. mellé. 1925-ben nevezték ki karmesternek, és 1945-ig az egyik legtöbbet foglalkoztatott repertoár dirigensként működött. Számos nemzetközileg elismert nagysággal dolgozott együtt. Elsősorban Wagner műveit vezényelte sikerrel. 1929-ben a társ. nürnbergi vendégjátéka alkalmával kiemelkedő sikert aratott Poldini: Farsangi lakodalom és Puccini: Turandot c. művének vezénylésével. A Filharmóniai Társaság Zenekarát párizsi és londoni vendégszereplésekor nagy sikerrel dirigálta. Később a Magyar Rádió első karnagyaként számos operát vezényelt. Évekig a Palestrina Kórus ig.-ja volt. 1957–59-ben betanító-korrepetítorként ismét az Operaházban működött. Táncjátékot komponált Schumann: Karnevál c. zongoraciklusából, amely Milloss Aurél, a római Operaház balettigazgatójának koreográfiájával került színre.