# sanzon

(francia, chanson): az eredetileg minden megzenésített verset, dalt jelentő műfajnév a 19. és a 20. sz. fordulóján lett az érzelmes, szatirikus vagy humoros, könnyed, melodikus kabarédal elnevezése. A világvárossá fejlődött Bp. francia és német minták alapján vette át. Népszerűsége a 20. sz. első negyedében tetőzött, amikor a kor legjelentősebb költői (Ady Endre, Kosztolányi Dezső, Heltai Jenő, Szép Ernő, Tóth Árpád stb.) írták szövegeit; Reinitz Béla, Nádor Mihály, Huszka Jenő, Szirmai Albert és mások zenéjét. Leghíresebb előadói: Medgyaszay Vilma, Sólyom Janka, Vidor Ferike, Gózon Gyula, Sennyei Vera, Nagykovácsy Ilona, Mezei Mária, Zsolnai Hédi, Császár Angéla.