# Réti Csaba

(Mezőberény, 1936. nov. 11.– ): énekes (tenor). Énektanulmányait a szegedi Zeneművészeti Szakközépiskolában végezte 1955–1960 között. 1953–1963 között a Szegedi Nemzeti Színház énekkari tagja, 1963-tól magánénekese. 1965-ben a bp.-i Nemzetközi Erkel Énekversenyen III. díjat nyert. Az 1971–72-es évadban a Pécsi Nemzeti Színház tagja volt, majd 1972-től ismét a Szegedi Nemzeti Színházban énekelt. Az operairodalom kiemelkedő tenorszerepei mellett jelentős oratóriuménekesi tevékenysége is. Sajátosan szép színezetű hangja, muzikális előadásmódja különösen a romantikus hősök megformálását tette emlékezetessé. Művészi munkásságáért 1974-ben Liszt Ferenc-díjjal, 1987-ben érdemes művész címmel jutalmazták. F.Sz. Tamino (Mozart: A varázsfuvola); Herceg (Verdi: Rigoletto); Don Carlos (Verdi); Des Grieux (Puccini: Manon Lescaut); Don José (Bizet: Carmen); Turiddu (Mascagni: Parasztbecsület).