# Madách Színház

(1940–1944): Bp.-en, a Madách tér 6. sz. alatt 1940. szept. 29-én nyílt, 640 nézőt befogadó kamaraszínház. A Madách Színházat támogató vállalkozó gr. Károlyi István, a színház ig.-ja az 1940–41-es évadban Földessy Géza volt. Ebben az évadban a Madách Színházban két önálló bemutató volt (Móricz Zs.: Kismadár, Lessen: Bécsi gyémántok). 1941. szept.-től 1944. márc. végéig a színházat Pünkösti Andor vezette. Igazgatása alatt a Madách Színház irodalmi igényű darabválasztásaival és előadásainak háborúellenes színezetével kiemelkedett a bp.-i színházak közül (Pirandello: IV. Henrik; Felkai F.: Néró; Andrey: Jelzőtűz; Ibsen: Rosmersholm; Sh.: Hamlet). Különleges sikernek számított Molière A Képzelt beteg és A versailles-i rögtönzés c. műveinek előadása. 1944. ápr.-tól 1944 végéig, mialatt ig.-ja a jobboldali Cselle Lajos volt, a Madách Színház társ.-a és műsora megváltozott. A Pünkösti vezette társ.-ból (az egy-egy szerepre szerződött Mezey Mária, Kiss Manyi, Sulyok Mária, Turay ida, ill. a szerződött tag Várkonyi Zoltán, Greguss Zoltán, Tapolczai Gyula, Toronyi L. Imre, Mádi Szabó Gábor, Soós Lajos, Bozóky István, Sennyei Vera, Ilosvay Katalin, Feleky Sári, Szemere Vera, Serényi Éva, Hoykó Ferenc, Egyed Lenke, Szakáts Zoltán) csak az utóbbi kettő maradt a Madách Színházban. – Ir. Borsos Zs.: A M. Sz. Pünkösti Andor igazgatása idején (1979).