# Magyar Műszínkör

(1896–1944): épülete eredetileg krajcáros cirkusz volt a Városligetben, nézőtere kerek, a római színházakra emlékeztető. Első ig.-ja Nagy György. Magyar Műszínkörré 1896-ban Galló György vezetése alatt vált, aki Szalkay Sándorral közösen megvásárolta az épületet. Terveik megvalósításához átépítették a színházat. Színpadtechnikai berendezéseik, felszereléseik a kor legmagasabb technikai színvonalának feleltek meg. A színház 20–40 krajcáros jegyekért délutáni előadásokat tartott. Egyfelvonásos darabokat mutattak be sok dal- és táncbetéttel. 1910-től a műsor jelentősen megváltozott: az egyfelvonásosok helyére mindinkább a háromfelvonásos nagyoperettek (Kálmán I.: A farsang tündére) és a belterületi színházakban sikeres kortárs darabok (Zilahy L.: Süt a nap) kerültek. A színház sokáig megmaradt Galó és Szalkay kezében, majd 1928-tól Bakó Gyuláné, ill. Szalkay Ida igazgatta a színházat. Társ.-ának tagja volt többek között Perényi József, Erdélyi Mihály, Pataky Lajos, Selyem Böske, Krémer Lajos, Gábor Tibor, Sajó Árpád, Illyés Ilona, Szántó János, Weszely Kálmán.