# Góthné Kertész Ella

(Bp., 1878. febr. 2.–Bp., 1936. jún. 24.): színésznő. A SzAk-t 1897-ben végezte el. 1897–98-ban a Nemzeti Színházban játszott. Férjhez ment, s visszavonult. Egy év múlva elvált Beck Vilmostól, az Operaház művészétől. 1903-ban, miután Góth Sándor felesége lett, a Vígszínházhoz szerződött. 1910–11-ben a Magyar, majd ismét a Víg, 1921–22-ben a Renaissance Színház tagja, 1924-től 1936-ig ismét a Vígszínház művésznője volt. 1920-ban, 1927–28-ban, 1930–1932 között, 1934-ben a Magyar, 1930-ban és 1932-ben a Belvárosi, 1936-ban a Pesti Színházban is fellépett. Góthné játéka a vígszínházi természetességgel a modern színjátszás elemeit ötvözte. Gyakran volt férje a partnere: a „Góth-pár” fogalom lett. Kezdetben szerelmes lányokat, fiatalasszonyokat, később jellemszerepeket alakított. Kiváló stílusérzékkel ábrázolta a komikum minden fajtáját. Férjével együtt színészneveléssel is foglalkozott. F.Sz. Salome (Wilde); Helén (Bernstein: Baccarat); Marie Louise (Bernstein: A tolvaj); Kerner Ilona (Lengyel M.: Tájfun); Anna (Góth S.–Pásztor Á.: Vengerkák); Magda (Gábor A.: Ciklámen); Tóthné (Mikszáth K.–Harsányi Zs.: A Noszty fiú esete Tóth Marival); Ettingen hercegné (Molnár F.: Olympia); Gertrud (Knoblauch–Bennet: Mérföldkövek).

GÓTHNÉ KERTÉSZ ELLA