# Cieplinski, Jan

(Varsó, 1900. máj. 10.–New York, 1972. máj.): táncos, koreográfus, balettpedagógus. Lengyel származású. Az erőteljes olasz és francia hatás alatt fejlődő varsói Nagy Színház balettiskolájában végezte tanulmányait, majd a társ. tagja lett. 1921-től kezdődő nemzetközi karrierje során, amely Stockholmtól Rio de Janeiróig ívelt, két alkalommal is a bp.-i Operaház tagja, koreográfusa volt, először 1931–1934 között, majd 1943-tól 1948-ig. Sikeres és sokoldalú operaházi működése alatt elsőként honosította meg a repertoáron a korabeli nemzetközi táncirodalom több jelentős és korszerű művét, elsőként komponált magyaros témájú és formanyelvű, ún. nemzeti baletteket, megkísérelte a cselekmény nélküli egyfelvonásosok színre vitelét is, és számtalan operai balettbetétet komponált. F.K. Magyar ábrándok (1933); József legendája (1934); Az infánsnő születésnapja (1936); Bolero (1943); Divertimento (1947); betét a Sába királynőjéhez (1945). – Ir. Fuchs L.: C. J. munkássága a bp.-i Operaházban (Tánctudományi Tanulmányok 1988–1989.).