# Cserés Miklós dr.

(Tiszaladány, 1914. febr. 2.–Bp., 1981. okt. 15.): rádiórendező, dramaturg, színházesztéta. Bölcsésztanulmányait Szegeden, Münchenben és Berlinben végezte, színháztudományból doktorált. 1940-ben a bécsi Burgtheater segédrendezője, a Színháztudományi Intézet kutatója, 1940-től a munkácsi Állami Tanítóképző tanára volt. 1942-től haláláig a Magyar Rádió rendező-dramaturgja, közben két évig a Magyar Televízió fődramaturgja volt. Hangjáték-dramaturgiai munkássága, a rádiószínházzal foglalkozó esztétikai művei kiemelkedő jelentőségűek. F.M. A német impresszionista dráma típusai (1939): Láthatatlan színház (1948); Rádiószínház-televíziószínház (1962); A rádiószerű rádió (1964); Az élőszó eszközével (Szecskő T.-sal és Tardos A.-sal, 1969); Rádióesztétika (1974); A rádióban elhangzott beszédről (Deme L.-val, 1976).