# Szathmáry Árpád, ifj. jobbateleki

(Miskolc, 1869. dec. 26.–Szeged, 1914. márc. 24.): színész, rendező. Édesapja id. Szathmáry Árpád; így már gyermekkorában fellépett édesapja állomáshelyein. Az Országos Színészeti Tanoda elvégzése után 1892-ben Rakodczay Pál társulatánál kezdte hivatásos pályáját. Először szerelmes szerepekben lépett fel, majd édesapja örököseként komikusi szerepkört töltött be; fellépett Nagy Endre kabaréjában is. A századfordulótól mint rendező is működött. Elsőrendű vidéki társulatoknál szerepelt feleségével, Schuster Marival (Loskovec, 1874–Szabadka, 1910. nov. 4.). F.Sz. Polonius (Sh.: Hamlet); Vackor (Sh.: Szentivánéji álom); Kent (Sh.: Lear); Agamemnon (Offenbach); Alcindor (Puccini: Bohémélet); Zsupán (Strauss: Cigánybáró); Mercur (Offenbach: Orpheus a pokolban); Xantos (Rákosi: Aesopus); De Muret gróf (Kistemaekers: A kém).

M.A. 1892–93: Rakodczay Pál; 1893–94: Halmay Imre; 1894–95: Bessenyei Miklós; 1895–96: Bokody Antal; 1896–98: Halmay Imre; 1898–99: Tiszay Dezső; 1899–1902: Debrecen; 1902–05: Somogyi Károly; 1905–08: Szendrey; 1908–09: Nagy Endre; 1909–11: Krémer Sándor; 1911-től Szeged.