# Medveczky Ádám

(Bp., 1941. júl. 15.– ): karmester. 1955–61-ben a Bartók Béla Zeneművészeti Szakközépiskola ütő szakán Schwartz Oszkárnál tanult. 1968–1971 között a Zak karmesterképző szakát végezte Kórodi András növendékeként. 1960-tól 1969-ig az Állami Hangversenyzenekar üstdobosa, majd 1969–1974 között az Operaház vezénylő korrepetitora, 1974-től karmestere, 1991-től fő-zeneigazgatója. 1974-től a Zak egyetemi adjunktusa. Az Operaházban Mozart Così fan tuttéjának vezénylésével mutatkozott be. 1987-től a Magyar Szimfonikus Zenekar műv.-i vez.-je. Sikeresen vendégszerepelt Európa szinte valamennyi országában és az USA-ban. Több önálló hanglemeze jelent meg a Hungarotonnál. 1974-ben a Magyar Televízió I. karmesterversenyén II. díjat nyert, 1976-ban Liszt Ferenc-díjjal tüntették ki, érdemes művész (1989). Repertoárjának kiemelkedő darabjai: Verdi: Rigoletto, A végzet hatalma, Traviata; Puccini operák; Rossini: Mózes; Gounod: Faust; Humperdinck: Jancsi és Juliska; Wagner: A Rajna kincse.