# Budapesti Szabadtéri Színpadok Igazgatósága

1966. jan. 1-jén alakult meg Fővárosi Szabadtéri Színpadok Igazgatósága néven. A Margitszigeti Szabadtéri Színpad, a Városmajori Színpad és a Budai Parkszínpad tartozott felügyelete alá. 1970-ben kapta mai nevét. Első ig.-ja Kerék Antal volt. A nyári idényben játszó színpadokon más-más műfajú előadások vannak. A Margitszigeti Szabadtéri Színpad főként operákat és komolyzenei előadásokat tűz műsorára. A Városmajori Színpad a zenés komédiák, operettek, a Budai Parkszínpad a könnyűzenei esték, táncegyüttesek és revük otthona nyaranként. 1978. jún.-ban „Budavári Vigasságok” néven a Hilton Szálló Dominikánus Udvarában a Budapesti Szabadtéri Színpadok Igazgatósága akkori vezetője, Katona Ferenc kezdeményezett kamarajellegű előadásokat. 1991 óta Szabad Tér Színház néven Koltay Gábor igazgatása alatt működik.