# Kárpáti Aurél

(Cegléd, 1884. dec. 5.–Bp., 1963. febr. 7.): kritikus, színháztörténeti szakíró. A tanítóképzőt végezte Esztergomban, ezután Bp.-re került. A Magyar Szemle, a Hazánk, valamint a Hét c. újságokban írt verseket, irodalmi kritikákat. 1910-ben Halasi Andorral megindította a Kritika c. folyóiratot. Ide, valamint napilapokba, elsősorban a Pesti Naplóba és a Nyugatba írta elmélyült és nagy fölkészültségű színibírálatait, melyek új utakat kereső elemzéseikkel az impresszionista kritika mintadarabjaivá váltak. Kritikái és tanulmányai hozzájárultak a kor stílusproblémáinak tisztázásához. 1945 után is jelentős szerepet vállalt a művészeti és kritikai életben. F.M. A kételkedő kritikus (1928); A menekülő lélek (1935); A színház drámája (1947); Örök Shakespeare (1948); Kántorné (1954); Főpróba után (1956); Megyeri Károly (1956); Színház (1959); Tegnaptól máig (1961).