# Thuróczy Gyula

(Hídvég, 1885. jan. 24.–Debrecen, 1959. febr. 28.): színész, rendező. 1906-ban a SzAk elvégzése után a szabadkai színházhoz szerződött három évre mint hős- és jellemszínész. 1908–1911 között a Magyar és a Király Színház, 1911–12-ben a pécsi színház, 1912–13-ban a szabadkai színház tagja volt. 1921-ben szerepelt még Csáky Antal stagione társ.-ában, ezután pályája nagyrészt Debrecenhez kötötte, ahol 1926–1937 között rendezett is. 1937–38-ban a Művész Színház tagja volt. 1939-ben színig.-i engedélyt kapott és válogatott társ.-ával főként erdélyi városokban lépett fel. 1939–40-ben a Fővárosi Operettszínház, 1941–42-ben az Új Magyar Színház főtitkára. 1945-től 1949-ig ismét a debreceni színház tagja, ahol még 1955-ben és 1957-ben is kapott feladatot. Derűs, nyugodt, elméletileg megalapozott színész, a klasszikusok szerelmese volt. 1958-ban érdemes művész kitüntetést kapott. F.Sz. Hamlet (Sh.); Peer Gynt (Ibsen); Caliban (Sh.: A vihar); Az abbé (Anthelme); Biberách (Katona J.: Bánk bán); Mátyás (Heltai J.: A néma levente). F.R. Shaw: Az ördög cimborája; Herczeg F.: Bizánc; Madách I.: Az ember tragédiája; Sh.: Hamlet.