# Konti József

(Varsó, 1852. okt. 24.–Bp., 1905. okt. 23.): karmester, zeneszerző. Szülővárosában, majd Bécsben tanult, és itt kezdte pályafutását is Franz von Suppé asszisztenseként. Később Salzburgban volt első karmester. Vezényelt 1876-ban Debrecenben, 1878-ban Kolozsvárott és Nagyváradon, 1882–83-ban Győrött. Bp.-en először a Várszínházban vezényelt. 1885-től már a Népszínház karmestere, 1903-tól a Király Színház zenei vezetője volt. 1884-ben írta Az eleven ördög c. nagy sikerű operettjét, amely a műfaj első igazán jelentős m. alkotása. Művei – operettek, népszínművek – jelentősek a m. zenésszínház fejlődésének történetében. F.M. A vadászok (1878); Szeget szeggel (1883); Királyfogás (1886); A suhanc (1888); A kópé (1891); A citerás (1894); A gyimesi vadvirág (1897); A talmi hercegné (1898); A fecskék (1904).