# Kömley Gyula; Károly

(Eger, 1861–Rózsahegy, 1916. jún. 13.): színész, színigazgató. 1880 őszén Kecskeméten lépett fel először, Lászy Vilmos társ.-ánál. Tízévi színészpálya után, amelynek során Krecsányi Ignáchoz, Aradi Gerőhöz szerződött, ig.-i engedélyt nyert és Ék-Mo. városait látogatta 1895-ig. Ekkor ismét színésznek állt. A társalgási és a komikusi szerepkörben ért el sikereket. 1898 és 1899 nyarán fellépett Feld Mátyás városligeti színházában is. 1902–1907 között szüneteltette a működését. Máder Rezső igazgatása alatt a Népszínház–Vígopera hivatalában kapott állást. Felesége, Tarnay Leona (?, 1873. febr. 22.–?) és fia, Tarnay Géza a Városi Színház tagjai voltak.

M.A. 1880–81: Kecskemét; 1881–82: Debrecen; 1883–84: Pécs; 1885–87: Kecskemét; 1887–90: Munkács, Marosvásárhely, Nagyszeben; 1895–96: Kassa; 1897–98: Nagybánya; 1898–99: Nyitra; 1899–1900: Szatmár; 1900–01: Kecskemét. Igazgatóként: 1890: Déva, Brád; 1891: Déva, Munkács, Beregszász, Nagyszőllős, Nagymihály, Kisvárda; 1891–92: Nyíregyháza; 1892: Szatmár, Szarvas, Dés; 1892–93: Szatmár; 1893–94: Szatmár; 1894–95: Újvidék.