# Oláh Tibor

(Naszód, 1921. márc. 26.– ): esszéíró, fordító, színikritikus, színháztörténész. Kolozsvárott és Bolognában végezte egyetemi tanulmányait, olasz irodalomból doktorált. 1944–45-ben középiskolai tanár volt Zilahon és Kolozsvárott, 1956-tól 1991-ig, nyugdíjazásáig a marosvásárhelyi Szentgyörgyi István Színművészeti Intézet tanára, világirodalmat és egyetemes színháztörténetet adott elő. 1954 óta közöl színikritikákat, színházi tárgyú cikkeket, esszéket, tanulmányokat a marosvásárhelyi napilapokban, az Utunk, a Helikon, az Igaz Szó és a Látó hasábjain. Olasz, francia és román nyelvből fordít prózai és színpadi műveket. Fordításai: Goldoni: Különös történet; Scarpetta: Nyomor és nemesség; Ionesco: Az új lakó; Rebreanu: Szerelmi négyszög; Mazilu: Balgák holdfényben. Könyve: A reneszánsz tájain (Bukarest, 1989).