# Berczy Géza

(Bp., 1902. márc. 6.–Bp., 1963. okt. 8.): színész. Rózsahegyi Kálmán színiiskoláját végezte el. 1920-ban Újpesten kezdte pályáját. 1920–1924 között a Víg, 1924–25-ben a Renaissance, 1925–26-ban ismét a Víg, 1927–28-ban a Fővárosi Operettszínház, 1928–29-ben az Új Színház tagja volt. 1930-ban a Magyar és a Fővárosi Művész, 1931-ben a Belvárosi, 1935-ben a Bethlen téri, 1938-ban a Magyar Színházban játszott. 1937-től 1940-ig a Vígszínházban, 1940–41-ben a Royal Varietében, 1944–1946 között újra a Vígszínházban, 1947-ben a Pesti, 1948-ban a Medgyaszay, 1949-ben a Modern és a Művész Színházban lépett fel. 1953–1956 között a Nemzeti Színház művésze volt. 1959-ben nyugdíjba vonult. Kezdetben naturbursch, később jellemszerepeket formált meg. Filmekben is szerepelt. Szenvedélyesen gyűjtötte a színház- és cirkusztörténeti forrásokat. F.Sz. Georg (Wolff: Naplemente); Austin (Zágon I.: Darázsfészek); Gyuri (Vajda E.: Délibáb); Rudnay (Fodor L.: Érettségi); Karachan (Lakatos L.: A királyné); Kuli, a hazug (Illés E.: Hazugok).