# Szigeti Jenő; Schwarz

(Debrecen, 1890. dec. 18.–Bp., 1949. dec. 12.): színész. Az Országos Színészegyesület színiiskoláját végezte 1910-ben. 1910–12 között Sopronban kezdte pályáját, majd 1912-ben az Újpesti Népszínház tagja lett. Harcolt az I. világháborúban. 1916-tól Nagyváradon, 1919-től Debrecenben, 1923–24-ban Földes Dezső, 1924–25-ben Faragó Ödön csehszlovákiai társ.-ában, 1925-től 1929-ig ismét Debrecenben játszott. 1929–30-ban és 1932–33-ban, majd 1936-tól 1939-ig a Magyar, 1930–1932, ill. 1934–1936 között a Belvárosi Színház, 1934–35-ben a Terézkörúti Színpad, 1938–39-ben az Andrássy Színház tagja volt. 1933–34-ben a Kamara, 1934-ben a Bethlen téri Színházban kapott szerepeket. 1940–1944 között csak az OMIKE Művészakciójának előadásain szerepelhetett. 1945–1947 között a Magyar, 1947–1949 között a Belvárosi, 1949-ben az Úttörő Színházban lépett fel. Karakterszerepeket, elsősorban kisembereket, groteszk-komikus figurákat játszott. Operettben és kabaréban is sikeres volt. F.Sz. Róth bácsi (Földes I.: Hivatalnok urak); Bolond (Sh.: Lear király); Mukics (Szép E.: Aranyóra); Le Hire (Shaw: Szent Johanna); Corbaccio (Johson: Volpone); Hákán (Bálint L.: Támár); Hawkins (Shaw: Az ördög cimborája); Csontos József (Fehér K.: Idézés bűnügyben).