# Lénárdné Kétszery Emilia

(Vác, 1844–1920-as évek k.): színésznő. Kétszery József igazgató leánya és Saághy Zsigmondné Kétszery Anna testvére. Színészek között nevelkedett, így édesapja társulataiban már gyerekként szerepelt. A vidéki közönség kedvelt drámai hősnője, majd társalgási színésznője volt. Elsőosztályú társulatokkal bejárta az ország szinte valamennyi nagyvárosát. Pozsonytól Szabadkáig, Soprontól Eperjesig, Kecskeméttől Kassáig. 1894-ben ment nyugdíjba. Férje, Lénárd Pál hősszerelmeseket alakított. F.Sz. Ophelia (Sh.: Hamlet); Eboli (Schiller: Don Carlos); Ida (Vörösmarty: Maróth bán); Sára (Jókai M.: Szép Mihál); Dervarenné (Ohnet: Serge Panine); Françoise (Daudet: A nábob).

M.A. 1861: Sopron; 1861–62: Szatmár; 1864–65: Eperjes; 1869–70: Kecskemét; 1870–71: Kétszery József; 1871–72: Pécs; 1872–73: Arad; 1874–75: Krecsányi Ignác; 1875–76: Nagy Lujza; 1876–77: Debrecen; 1877–78: Székesfehérvár; 1878–81: Szatmár, majd Kassa; 1882–83: Arad; 1883–85: Arad–Temesvár–Szabadka; 1885–86: Szombathely; 1886–87: Nyitra; 1887–88: Temesvár–Pozsony; 1888–89: Szatmár; 1889–90: Kassa; 1890–91; Miskolc; 1891–94: Temesvár–Pozsony–Buda.