# Mátray Betegh Béla

(Kolozsvár, 1846. márc. 19.–Gödöllő, 1912. aug. 19. vagy 29.): színész, művezető, rendező. A Theresianumban tanuló (1857–62), magyarul szinte teljesen elfelejtő Mátray Betegh Béla önerejéből tanult meg újból annyira magyarul, hogy felvételt nyert a SzAk-ra. 1869-es, Várszínház-beli sikeres vizsgaelőadása után már mint szerződött tag lépett fel Kolozsváron, ahol 1870-től 1884-ig maradt, azt a rövid időt leszámítva, míg 1873–74-ben Kassán, ill. 1877-től 1880-ig Aradon működött. Ebben az időben nyaranta művezető volt Nagybecskereken, Gyulán, Nagykikindán. 1874 telétől először Fehérváry Antallal, 1875 telétől E. Kovács Gyulával is, végül 1880 őszétől 1884-ig önállóan a Kolozsvári Nemzeti Színház művezetői feladatát látta el. 1880. máj.–jún.-ban a Bécsben szereplő népszínműtárs. vezetője volt. 1884 őszén a Nemzeti Színházba szerződött, melynek rövid megszakítással élete végéig tagja volt. 1896–1903 közt a Vígszínházban mint színész, majd mint főrend. vállalt feladatot. Színésznek, rend.-nek és társulatvezetőnek egyaránt elsőrangú volt. A Kolozsvári Nemzeti Színház és a Vígszínház is sokat köszönhet neki. F.Sz. Shylock (Sh.: A velencei kalmár); Biberách (Katona J.: Bánk bán); Franz Moor (Schiller: Haramiák). F.M. Az élet színfalai és a színpad coulissái tarka vázlatokban (Kolozsvár, 1880); A kolozsvári színház (Kolozsvár, 1882). Drámája: Kis ördög (1876).