# Csernus Mariann

(Bp., 1928. okt. 30.– ): színésznő. Érettségi után, 1948-ban szerződtette a Pesti Színház, miután műkedvelő előadáson nagy sikerrel játszotta el Babits Laodameia c. művének címszerepét. 1950 óta a Nemzeti Színház tagja. Itt végezte el a Nemzeti Stúdióját is 1953-ban. 1989-től a Nemzeti Színház örökös tagja. Alakításaira a groteszk humor, a drámai erő jellemző. Kiváló versmondó, melyet önálló irodalmi estjei is bizonyítanak. Írással is foglalkozik. Művészetét 1970-ben Jászai Mari-díjjal, 1975-ben érdemes művész kitüntetéssel ismerték el. F.Sz. Melinda (Katona J.: Bánk bán); Alison (Osborne: Dühöngő ifjúság); Valeria (Sh.–Brecht: Coriolanus); Lina (Molnár F.: Olympia); Mámi (Sultz S.: Barátaim! Kannibálok!); Miss Charlotte Schoen (Shaffer: Lettice és Lotte); Madame Rosaliquette (Kopit: Jaj, apu...). Önálló estjei: Születésnapi óda (1962); Költőnk és kora (1966); Ditirambus a nőkhöz (1969); Psyché (1972); Asszonyok mondókái (1976); Jászai Mari: Életem (1979); Vizsolyi Biblia (1982); Megtört asszony (1986); Változások (1986). F.M. Eszterlánc (1986).