# Földessy Géza

(Szombathely, 1905. ápr. 13.– ): színész, színházigazgató. 16 évesen otthagyta a katonaiskolát, s a Jászságban egy daltárs.-nál lett színész. 1924–25-ben Szombathelyen, 1925–26-ban Miskolcon játszott. 1926-ban az Országos Színészegyesülettől működési engedélyt kapott. 1926–27-ben a Vígszínházban, 1927–28-ban Faragó Jenő székesfehérvári és szombathelyi társ.-ában szerepelt. 1926–1938 között Berlinben az UFA-nál több filmet forgatott. Közben 1932–33-ban Győrött és Székesfehérvárott, 1933–34-ben Pécsett volt színész és rend. 1934-ben a Városi Színházban, 1938–39-ben Szegeden, 1939–40-ben Beregszászon és Munkácson, 1940-ben a Fővárosi Operettszínházban működött. 1940–41-ben a Madách Színház alapító ig.-ja volt. 1941-től 1949-ig a miskolci társ. élén állt. 1942-ben Kassán játszott együttesével, 1945-től 1949-ig a Fővárosi Operettszínház gazdasági ig.-jaként dolgozott. 1945–1949 között a Vidéki Színigazgatók Szövetségének elnöki tisztét is betöltötte. 1949-ben külföldre települt. Az 1950-es évek elején Párizsban m. és francia nyelvű előadásokat rendezett. 1959-ben Münchenben megalapította a Theater in der Biennerstrasse elnevezésű színházat, amelyet 1972-ig vezetett. Jelenleg is stagione-társ.-tal járja Németországot vagy rendez. Pályája során minden szerepkörben fellépett. F.Sz. Tokeramo (Lengyel M.: Tájfun); Konstantin (Herczeg F.: Bizánc); Lovasdy (Zilahy L.: Tűzmadár).