# Botár Edit

(Marosújvár, 1930. jún. 1.– ): textilművésznő, díszlet- és bábtervezőnő. Középiskolai tanulmányait Nagyszebenben, Marosvásárhelyen és Kolozsvárott végezte. A bukaresti Képzőművészeti Intézet textil szakán szerzett diplomát 1956-ban, majd több mint három évtizeden keresztül a kolozsvári bábszínház tervezője volt. 79 előadáshoz készített több országos és nemzetközi díjjal kitüntetett díszletet és bábokat. Bajor Andor, Benedek Elek, Hervay Gizella, Veress Zoltán és több román író darabjainak sikeréhez járult hozzá, külön említést érdemel Móricz Zsigmond állatmeséihez készített díszlete, amelyet Zágrábban színes filmen örökítettek meg.