# Gyarmathy Ágnes

(Bp., 1941. aug. 9.– ): díszlet- és jelmeztervező. Színészként kezdett Pécsett, majd tanulmányokat folytatott a poznani Képzőművészeti Akadémián. 1966–1968 között a szegedi, 1968-tól 1972-ig a debreceni, 1972–1978 között ismét a szegedi színház tervezőművésze volt. 1979–1981 között a kecskeméti, 1981-től 1988-ig a békéscsabai társ.-nál működött, majd tervezett Kecskeméten és a Népszínháznak is. Vendégként dolgozott több szabadtéri színpadnak, lengyel, csehszlovákiai, jugoszláviai, NDK-beli, szovjet színházak számára. A modern lengyel szcenográfiai irányzatok ismerője, úttörője; szürrealista fantázia, gondolat- és érzelemgazdag színpadképek, jelmezek, maszkok, kellékek, festőiség és grafikai erények jellemzik terveit. Munkácsy-díjas (1978). F.T. Sh.: III. Richárd; Illyés Gy.: A kegyenc; Weiss: Marat/Sade; Krleža: Golgota; Madách I.: Az ember tragédiája; Darvas J.: Vízkereszttől Szilveszterig; Katona J.: Ziska.