# Szabad Színház

(1945): Budapesten, az Aréna út (ma Dózsa György út) 31. szám alatt, a volt Városligeti Színkör épületében 1945. május 3-án nyílt színház. Ig.-ja Both Béla volt. A Szabad Színház műsora a két világháború közötti m. avantgárd színházi kísérletekből és a bp.-i magánszínházak legszínvonalasabb hagyományaiból indult. (Toller: Géprombolók, Goldoni: A furfangos özvegy, Brecht–Weill: Koldusopera, Shaw: Blanco Posnet elárultatása). 1945. júl. 21-től júl. 29-ig a Magyar Színház épületében még Szabad Színház néven játszott a társ., amelynek tagjai Horváth Tivadar, Kállay Ferenc, Soós Lajos, Móricz Lili, Sallai Kornélia, Völcsey Rózsi, Gellért Lajos, Pásztor János, Görbe János, Pártos Géza, Kemény László, Szigeti Jenő voltak. Ezután a társ. szintén Both Béla igazgatása alatt az Izabella téri épületben már Magyar Színház néven folytatta működését.