# Endrey Jenő

(Bp., 1891. máj. 2.–New York, 1967. jún. 26.): színész, színigazgató, producer. Rákosi Szidi színiiskolájának elvégzése után 1914-ben lépett először színpadra Szatmárott, Heves Béla társ.-ában, majd Palágyi Lajostól kapott szerződést a Miskolci Nemzeti Színházhoz, ahol hamarosan főszerepeket alakított. Az 1920-as évek elején az ún. filmszkeccs – a filmben szereplő színészek személyes felléptével tarkított film – hódított Mo.-on. A Gárdonyi Géza: Göre Martsa lakodalma c. regényéből készített filmszkeccsben Kátsa cigány alakítója volt. Kövessy Mihály amerikai színházi menedzser turnéra szerződtette a társ.-ot 1923-ban. New York-i sikerük után 1924-ben önálló társ.-ot szervezett, amellyel bejárták Amerika magyarlakta településeit. 1928. márc. 15-én megalakította a Chicagói Népszínházat, amely 1930-as megszűnéséig jelentős szerepet töltött be az amerikai m. színházi életben. 1931-ben feleségével, Pádly Margittal új színtárs.-ot alapított. 1931–1957 között szerk. és vezette a New York-i „Magyar színház a rádióban” c. műsort, majd lapot indított New York-i Magyar Rádió Újság c. Önéletrajzi regénye: Beg, Borrow and Squeal (New York, 1963). M.-ul: Vádirat c. jelent meg. F.R. Csepreghy F.: Piros bugyelláris; Lehár F.: Drótostót; Luxemburg grófja; Jacobi V.: Leányvásár; Gorkij: Éjjeli menedékhely; Knoblauch: A faun; Farkas I.: Repülj, fecském.