# Kolbay Ildikó

(Rimaszombat, 1898. jan. 24.–?): énekesnő (szoprán). Apja királyi törvényszéki elnök volt. Zeneakadémiát végzett Bp.-en, ezt követően Pozsonyban és Kassán lépett fel. Innen Janovics Jenő Kolozsvárra hívta. 1922–1924 között a társ. zenei előadásainak egyik erőssége, a kincses város közönségének dédelgetett kedvence volt. 1923 dec.-ében Bp.-en fellépett a Városi Színház Szabados Béla Menyasszonyháború c. operettjének női főszerepében, s a következő évadban a színház tagja lett. Szeged, ismét Kolozsvár, majd Miskolc következett. Az 1927–28-as évadban 120-szor lépett fel Kolozsvárott. 1930. jan. 6-án Miskolcon a Sybill címszerepében búcsúzott a közönségtől. Ekkor férjhez ment és elhagyta a pályát.