# Latabár Árpád, ifj.

(Sátoraljaújhely, 1903. nov. 22.–Bp., 1961. dec. 1.): színész. Id. Latabár Árpád fia. Színiiskolát nem végzett, 16 éves korában lépett először színpadra. 1921-ben, 1923–24-ben a Várszínház tagja volt. 1924-ben a Fővárosi Operettszínházban is fellépett. 1924-ben az ungvári társ.-hoz szerződött, majd a felvidéki m. városokban vendégszerepelt. 1927–1931 között bátyjával, Latabár Kálmánnal turnézott szerte Európában és Afrikában. 1931-től a bécsi Theater an der Wienben, majd a Stadt Theaterben játszottak, s 1932-ben Max Reinhardt a berlini Grosses Schauspielhausba hívta meg őket. Latabár Árpád 1934-ben Hágában, 1937–38-ban fél évig Genovában, még próbálkozott külföldi érvényesüléssel. Bp.-en szerepekre szerződött. 1928-ban, 1935-ben a Király, 1931-ben a Magyar, 1932–33-ban a Pesti, 1933-ban a Kamara, 1933-ban, 1936-ban, 1940-ben és 1942-ben a Fővárosi Operettszínházban szerepelt. 1934-ben a Royal Orfeumban, 1937-ben, 1939–40-ben az Erzsébetvárosi, 1938-ban az Andrássy úti, 1939-ben a Magyar, 1939–40-ben a Royal, 1942–43-ban a Vidám Színházban kapott szerepeket. 1940-ben a Parisienne Grillben, 1940–41-ben a Moulin Rouge-ban is fellépett. 1945-ben és 1947–49 között a Fővárosi Operett, 1946–47-ben a Medgyaszay, 1949-ben a Royal Revüszínházban lépett színpadra. 1949–1951 között a Fővárosi Varietében, 1950–51-ben a Kamara Varietében, 1951-ben a Kisvarietében, 1951–1954 között a Fővárosi Víg, 1953–54-ben a Fővárosi Operettszínházban működött. 1955–1957 között a Vidám Színpad, 1957-ben a Budapest Varieté, 1957-től a Fővárosi Operettszínház tagja volt. Latabár Árpád tehetsége fokozatosan bontakozott ki; idősebb korára nyerte el egyéniségének sajátos vonásait, mikor is humoros karakteralakításait fanyar öniróniával, fölényes mozgáskultúrával tette emlékezetessé. F.Sz. Ajay (Offenbach: Szép Heléna); Dani (Szántó M.: Bolondóra); Vili (Eisemann M.: Meseáruház); Flórián (Huszka J.: Erzsébet); Gábor (De Fries K.: Száz piros rózsa); Feri bácsi (Kálmán I.: A csárdáskirálynő); Sasek (Eisemann M.: Bástyasétány 77); Rottenberg gróf (Jacobi V.: Leányvásár). – Ir. Molnár Gál P.: A Latabárok (1982).