# Deutsche Bühne (Szekszárdi Német Bemutató Színpad)

az 1982 nov.-ében indított kísérlet egy „német nemzetiségi bemutató színpad” megalapítására még nem járt sikerrel. Schnitzler Anatol c. színjátékának bemutatója viszont a tartós fejlődés kezdetét jelentette. Dránovits István vezetésével, a Pécsi Rádió német tagozatának segítségével, részben hivatásos színészek és rend.-k – többek között Iglódi István, Máté Lajos, Schubert Éva, Simorjay Emese, Gera Zoltán, Dobák Lajos, Újlaky Károly – vendégjátékával indult a folyamatosnak tekinthető működés. 1985. jan. 1-je óta hivatalos keretek közé került az intézmény. A Művelődési Minisztérium támogatást biztosított, a Tolna Megyei Tanács a szekszárdi művelődési házban kamaraszínházat alakított ki, Baden-Württemberg tartomány (Németország) pedig egy autóbuszt bocsátott rendelkezésre az 1990-ben már az ország minden részében tartott előadások lebonyolítására. A színházavató előadást 1987. márc. 2-án tartották. A Deutsche Bühne műsorán irodalmi estek, Hans Sachs-vígjáték, kis létszámú drámai művek szerepelnek.