# Márk Tivadar

(Bp., 1908. máj. 11.– ): jelmeztervező. A bp.-i Iparművészeti Főiskola textiltervező szakát végezte el, de tanulmányokat folytatott a Pázmány Péter Tudományegyetem nűvészettörténeti szakán is. 1934–1935 között az Operaház gyakornoka, 1935-től 1938-ig jelmeztárosa, 1938–1981 között jelmeztervezője, 1945-től vezető jelmeztervezője is volt. Operaházi munkáin kívül valamennyi fővárosi színház és különböző szabadtéri színpadok (Margitsziget, Szegedi Szabadtéri Játékok, Szombathely, Fertőrákos, Tata) számára készített jelmezterveket. Filmek, tévéjátékok tervezőjeként is ismert. Tanított az Iparművészeti és a Zeneművészeti Főiskolán. Művészetét technikai és tárgyi felkészültség, nagy anyagismeret, alkalmazkodókészség és arányérzék jellemezte. A jelmezt a szereplő művész lelki ruhájának tekintette. 1952-ben Kossuth-díjat, 1969-ben érdemes, 1974-ben kiváló művész kitüntetést kapott. Életműkiállítása 1992-ben a Bajor Gizi Színészmúzeumban volt. F.T. Muszorgszkij: Hovanscsina; Csajkovszkij: Pique Dame; Mozart: Don Giovanni; Verdi: Aida; Kodály Z.: Székelyfonó; Háry János; Erkel F.: Bánk bán; Sh.: III. Richárd; Bartók B.: A fából faragott királyfi; Puccini: Turandot; Wagner: Trisztán és Izolda; Szokolay S.: Vérnász; Hacsaturjan: Spartacus; Muszorgszkij: Borisz Godunov; Wagner: Lohengrin. – Ir. Keresztury D.–Staud G.–Fülöp Z.: A magyar opera- és balettszcenika (1975); Turnai T.: M. T. életmű-kiállítás (1992).