# Ardayné Hervei Ida

(Pest, 1834–?, 1894. márc. 25.): színésznő, népszínműénekes. Az 1860-as évektől a vidék egyik legjobb hősanya-színésznője volt. „Első színi próbáját” a Nemzeti Színházban 1852. dec. 3-án tette Szigligeti: Micbán családja Koldusnő szerepében. Itt volt első „nagyobb szerepe” is: Bilsenné (Czakó: Kalmár és tengerész, 1853. febr. 25.). Szép althangját, színpadi alakját, kifejező játékát s tiszta, érthető beszédét minden kritikus kiemelte. Vidéki sikerei után 1870. ápr. 6-án, Dumas S.: Paul Jones, a kalóz c. drámájában D’Auray marquis-né szerepében ismét fellépett a Nemzeti Színházban. Férje, Ardai János súgó és népszínműénekes volt Kolozsvárott (az 1840-es évek elején); Győrött (az 1840-es évek közepén).

M.A. 1856: Szabadka; 1866: Hubay Gusztáv; 1869: Miklósy Gyula; 1870–71: Follinus János; 1871: Várnay Fábián; 1874: Komárom, Székesfehérvár; 1875: Rozsnyó, Gyöngyös; 1876–77: Székesfehérvár; 1877–78: Miskolc; 1878: Szegedy Mihály, Gerő Jakab; 1881: Tóth Béla.