# Szirmai Vilmos

(Csobaj, 1890. szept. 24.–?, 1944): színész. Varietékben, mulatókban kezdte pályáját. 1920-ban a Royal Orfeumban szerepelt, ahonnan az újpesti Blaha Lujza Színházhoz szerződött. 1922–23-ban a buda–miskolci társ.-nál, 1924–25-ben a Renaissance Színházban, 1925-ben a Városi Színházban, majd vidéken (Szeged, Miskolc) játszott. 1930–31-ben a Steinhardt Színpad rend.-je, 1932–33-ban a Modern Kabaré tagja volt. Az 1930-as évek végéig fővárosi színházakban – Budai Színkör, Fővárosi Operettszínház, Művész Színház, Városi Színház, Bethlen téri Színház – jutott szerepekhez. Ezután ismét vidéken játszott epizódszerepeket. 1940–1944 között az OMIKE Művészakció előadásain lépett színpadra. A fasizmus áldozata lett. Prózai és zenés művek jellemfiguráit formálta meg. F.Sz. Cigány (Szigligeti E.); Polonius (Sh.: Hamlet); Ekdal (Ibsen: A vadkacsa); Csörsz báró (Zeller: A madarász).