# Lenkeffy Ica

(Miskolc, 1896. okt. 25.–Bp., 1955. jan. 25.): színésznő. Színészdinasztia tagja. Nem járt színiiskolába. Rövid ideig vidéken működött, majd 1911-ben bemutatkozott a Vígszínházban, melynek 1913-ig tagja, közben 1912-ben az Apolló Kabaréban is fellépett. 1914-ben a Budapesti, 1915-ben a Király Színház szerződtette. 1916-ban férjhez ment Roboz Imréhez, a Projectograf Rt. ig.-jához, akitől nemsokára elvált. Ezután Bécsbe, Berlinbe, végül 1923-ban Párizsba ment filmezni. A harmincas években visszaköltözött Bp.-re. Egy ideig színészképzéssel is foglalkozott. A színpadon főként szubrettszerepeket alakított, filmen ő volt az első m. sztár. F.Sz. Julie (Artus–Adorján L.: Nyári szerelem); Georgette (Bernstein: Az ostrom); Tilly (Lehár F.: Végre egyedül).