# Radnóti Miklós Színház

(Nagymező utca 11.): 1976. okt. 4-én, a modern színpadtechnikai eszközökkel ellátott, felújított épületben kezdte meg működését az Irodalmi Színpad társ.-a Keres Emil ig. vezetésével, Radnóti Miklós Színpad néven, a névadóról szóló műsorral. Előadóestjeikkel a székhelyen kívül rendszeresen tartottak előadásokat peremkerületekben és Pest megye településein. Rendhagyó irodalomórákat szerveztek, melyeket általános és középiskolákban adtak elő. A budai Angelika eszpresszóban havonta egy-egy kortárs író bemutatásával szerepelt a társ. 1985 óta a színház ig.-ja Bálint András. A nyolcvanas évek elejétől egyre nagyobb arányban jelentek meg főleg kortárs m. egyfelvonásosok a színpad műsorán. A profilváltást jelzi, hogy 1988 óta Radnóti Miklós Színház néven működik a társ., műsorukon nagyobb arányban színművekkel, de nem maradnak el az irodalmi estek, előadóestek sem.